महिला फुटबलमा नेपाल एक स्थान तल झर्‍यो
विश्व फुटबलको सर्वोच्च निकाय (फिफा) ले शुक्रबार जारी गरेको महिलाको नयाँ वरियतामा नेपाल एक स्थान तल झरेको छ । 
काठमाडौँ — विश्व फुटबलको सर्वोच्च निकाय (फिफा) ले शुक्रबार जारी गरेको महिलाको नयाँ वरियतामा नेपाल एक स्थान तल झरेको छ । नयाँ वरीयताअनुसार नेपाल १०२औं स्थानमा रहेको हो । यसअघि नेपाल १०१औं स्थानमा रहेको थियो । दक्षिण एसियाली राष्ट्रको वरियतामा भने नेपाल दोस्रो स्थानमा रहेको छ । नेपालभन्दा अघि भारत छ ।भारत ५८ औं स्थानमा छ । बंगलादेश १४७, श्रीलंका १५३, माल्दिभ्स १५६ र भुटान १७६औं स्थानमा छ । विश्व वरियताको शीर्ष स्थानमा भने अमेरिका छ । यसैगरी दोस्रो स्थानमा जर्मनी छ भने तेस्रो स्थानमा स्वीडेन छ । इंग्ल्यान्ड चौंथो स्थानमा रहँदा फ्रान्स पाँचौं स्थानमा छ । नेदरल्यान्ड छैटौं, क्यानडा सातौं, स्पेन आठौं, ब्राजिल नवौं र उत्तर कोरिया १०औं स्थानमा छन् ।